CELEX: 32010D0718
Language: bg
Date: 2010-10-29 00:00:00
Title: 2010/718/ЕС: Решение на Европейския съвет от 29 октомври 2010 година за изменение на статута по отношение на Европейския съюз на остров Сен Бартелеми

9.12.2010   
            
            
               BG
            
            
               Официален вестник на Европейския съюз
            
            
               L 325/4
            
         РЕШЕНИЕ НА ЕВРОПЕЙСКИЯ СЪВЕТ
   от 29 октомври 2010 година
   за изменение на статута по отношение на Европейския съюз на остров Сен Бартелеми
   (2010/718/ЕС)
   ЕВРОПЕЙСКИЯТ СЪВЕТ,
   като взе предвид Договора за функционирането на Европейския съюз, и по-специално член 355, параграф 6 от него,
   като взе предвид инициативата на Френската република,
   като взе предвид становището на Европейската комисия,
   като има предвид, че:
   
               (1)
            
            
               Член 355 от Договора за функционирането на Европейския съюз (ДФЕС) дава възможност на Европейския съвет, по инициатива на съответната държава-членка и като действа с единодушие след консултация с Комисията, да приеме решение за изменение на статута по отношение на Съюза на държава или датска, френска или нидерландска територия, посочени в член 355, параграфи 1 и 2.
            
         
               (2)
            
            
               С писмо на френския президент от 30 юни 2010 г. Френската република (наричана по-долу „Франция“) отправи искане до Европейския съвет да приеме такова решение за остров Сен Бартелеми, който е посочен в член 355, параграф 1 от ДФЕС. Франция поиска статутът на този остров да бъде преобразуван от статут на най-отдалечен регион по смисъла на член 349 от ДФЕС в статут на отвъдморска страна и територия съгласно част четвърта от ДФЕС.
            
         
               (3)
            
            
               Искането на Франция е свързано с волята, изразена от народните представители на о-в Сен Бартелеми — който в рамките на Френската република представлява отвъдморска териториална общност по смисъла на член 74 от френската конституция и разполага с автономия — островът да получи статут по отношение на Съюза, който съответства в по-голяма степен на статута му съгласно вътрешното право, по-специално поради физическата му отдалеченост от метрополията, малката му и по характер островна икономика, ориентирана единствено към туризма и изправена пред конкретни трудности в снабдяването, които затрудняват прилагането на част от стандартите на Съюза.
            
         
               (4)
            
            
               Франция се ангажира да сключи споразуменията, необходими, за да се защитят интересите на Съюза във връзка с тази промяна. Тези договори следва да се отнасят, от една страна, до паричната област, тъй като Франция възнамерява да запази еврото като единна валута на Сен Бартелеми и тъй като трябва да продължи прилагането на правото на Съюза в областите от първостепенна важност за гладкото функциониране на Икономическия и паричен съюз. От друга страна, тези договори се отнасят до данъчното облагане и ще имат за цел да се гарантира, че механизмите на Директива 77/799/ЕИО на Съвета от 19 декември 1977 г. относно взаимопомощта между компетентните органи на държавите-членки в областта на прякото данъчно облагане и облагане на застрахователните премии (1) и Директива 2003/48/ЕО на Съвета от 3 юни 2003 г. относно данъчното облагане на доходи от спестявания под формата на лихвени плащания (2), насочени по-специално срещу трансграничните измами и укриване на данъци, ще се прилагат и в бъдеще по отношение на територията на Сен Бартелеми. Гражданите на Сен Бартелеми следва да продължат да бъдат граждани на Съюза и следва да се ползват в Съюза с правата и свободите на останалите френски граждани, също както всички граждани на Съюза следва да продължат да се ползват на острова с правата и свободите, които имат в момента.
            
         
               (5)
            
            
               Следователно изменението на статута по отношение на Съюза на остров Сен Бартелеми, което отразява изразеното по демократичен път искане на неговите народни представители, не следва да засегне интересите на Съюза и следва да представлява етап, съответстващ на преминаването на острова към автономен статут съгласно националното право,
            
         ПРИЕ НАСТОЯЩОТО РЕШЕНИЕ:
   Член 1
   Считано от 1 януари 2012 г. остров Сен Бартелеми престава да бъде най-отдалечен регион на Съюза и придобива статута на асоциирана отвъдморска страна и територия, предвиден в част четвърта от Договора за функционирането на Европейския съюз (ДФЕС).
   Член 2
   Поради това ДФЕС се изменя, както следва:
   
               1.
            
            
               в член 349, първа алинея се заличава думата „Сен Бартелеми“;
            
         
               2.
            
            
               в член 355, параграф 1 се заличава думата „Сен Бартелеми“;
            
         
               3.
            
            
               в приложение II се вмъква тире между това за „Сен Пиер и Микелон“ и това за „Аруба“, което се чете, както следва:
               
                           „—
                        
                        
                           Сен Бартелеми,“.
                        
                     
         Член 3
   Настоящото решение влиза в сила в деня на приемането му.
   То се прилага от 1 януари 2012 г.
   
      Съставено в Брюксел на 29 октомври 2010 година.
      
         
            За Европейския съвет
         
         
            Председател
         
         H. VAN ROMPUY
      
   
   
      (1)  ОВ L 336, 27.12.1977 г., стр. 15.
   
      (2)  ОВ L 157, 26.6.2003 г., стр. 38.